Document ID: 32007R1319

KOMISJONI MÄÄRUS (EÜ) nr 1319/2007,
9. november 2007,
millega muudetakse nõukogu määrust (EMÜ) nr 2092/91 seoses sellise sööda kasutamisega, mis on pärit mahepõllundusele ülemineku esimese aasta maatükkidelt
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 24. juuni 1991. aasta määrust (EMÜ) nr 2092/91 põllumajandustoodete mahepõllundustootmise ning põllumajandustoodete ja toiduainete puhul sellele viitavate märgiste kohta, (1) eriti selle artikli 13 teist taanet,
ning arvestades järgmist:
(1)
Määruse (EMÜ) nr 2092/91 I lisas on sätestatud, et loomi tuleb sööta peamiselt oma ettevõtte maadel kasvatatud söödaga ning taimtoiduliste puhul tuleb laialdaselt kasutada karjamaid. Kõnealuse nõude täitmiseks suurendavad mahepõllumehed oma põllumajandusettevõtteid eelkõige ostes või rentides karjamaid ja mitmeaastaste söödataimedega maatükke.
(2)
Määruse (EMÜ) nr 2092/91 kohaselt peab ostetud ja renditud muu kui mahepõllumajanduslik maa läbima üleminekuaja, enne kui sellest saab mahepõllumajanduslik maa. Ülemineku esimesel aastal saadud söötasid ei käsitata üleminekuperioodi söödana, samuti ei ole neid lihtne müüa tavapärases põllumajandustootmises kasutamiseks, sest sellise mitmeaastastest taimedest saadud mittemaheda sööda turg on väga väike.
(3)
Taimtoiduliste loomade söötmine muu kui mahemeetodil toodetud söödaga on pärast 31. detsembrit 2007 vastuolus määruse (EMÜ) nr 2092/91 I lisa B osa punkti 4.8 alapunktiga a. Pärast nimetatud kuupäeva on põllumajandusettevõtetel raske täita nõuet jätkata ostetud või renditud maa kasutamist karjatamiseks või sööda tootmiseks ülemineku esimese aasta jooksul.
(4)
Seepärast on vaja lubada lisada söödaratsiooni teatav protsent sööta, mis on saadud esimest aastat üleminekujärgus olevatelt maatükkidelt.
(5)
Määrust (EMÜ) nr 2092/91 tuleks seetõttu vastavalt muuta.
(6)
Käesoleva määrusega ette nähtud meetmed on kooskõlas määruse (EMÜ) nr 2092/91 artikli 14 kohaselt asutatud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EMÜ) nr 2092/91 I lisa B osa punkt 4.4 asendatakse järgmisega:
„4.4.
Kuni 31. detsembrini 2008 võib keskmiselt kuni 50 % söödaratsioonist koosneda üleminekuperioodi söödast. Kui üleminekuperioodi sööt on pärit oma ettevõttest, võib selle osakaalu suurendada 80 %ni.
Alates 1. jaanuarist 2009 võib keskmiselt kuni 30 % söödaratsioonist koosneda üleminekuperioodi söödast. Kui üleminekuperioodi sööt on pärit oma ettevõttest, võib selle osakaalu suurendada 60 %ni.
Keskmiselt kuni 20 % loomadele söödetavast söödast võib pärineda karjatamisest või püsikarjamaadelt või esimest aastat üleminekujärgus olevatelt mitmeaastaste söödataimedega maatükkidelt saadud saagist, kui need maatükid moodustavad osa ettevõttest, kuid ei ole olnud selle ettevõtte mahepõllundustootmisüksuse osa viimase viie aasta jooksul. Kui kasutatakse nii üleminekuperioodi sööta kui ka esimest aastat üleminekujärgus olevatelt maatükkidelt saadud sööta, ei tohi selliste söötade osakaal kokku ületada esimeses ja teises lõigus kindlaksmääratud maksimumprotsenti.
Kõnealused arvud arvutatakse igal aastal põllumajandusliku päritoluga sööda kuivaine protsendina.”
Artikkel 2
Käeolev määrus jõustub seitsmendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 9. november 2007

Labels: 6